pythainlp/thaigov-v2-corpus-22032023 huggingface dataset:
วันพุธที่ 9 ธันวาคม 2563
พม. ร่วมประกาศเจตนารมณ์ต่อต้านคอร์รัปชัน “พม. โปร่งใส” (ANTI-CORRUPTION) เนื่องในวันต่อต้านคอร์รัปชันสากล
พม. ร่วมประกาศเจตนารมณ์ต่อต้านคอร์รัปชัน “พม. โปร่งใส” (ANTI-CORRUPTION) เนื่องในวันต่อต้านคอร์รัปชันสากล
วันนี้ (9 ธ.ค. 63) เวลา 09.30 น. ที่บริเวณลานพระประชาบดี กระทรวงการพัฒนาสังคมและความมั่นคงของมนุษย์ ถนนกรุงเกษม สะพานขาว กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) นำคณะผู้บริหาร ข้าราชการ และเจ้าหน้าที่กระทรวง พม. ทั้งส่วนกลางและส่วนภูมิภาค ร่วมกันประกาศเจตนารมณ์ในการต่อต้านคอร์รัปชัน ภายใต้แนวคิด “พม. โปร่งใส”(ANTI-CORRUPTION) เพื่อให้ข้าราชการและเจ้าหน้าที่ทุกคนมีแนวทางในการปฏิบัติราชการตามเจตนารมณ์ต่อต้านคอร์รัปชันของกระทรวง พม. เนื่องในวันต่อต้านคอร์รัปชันสากล (International Anti - Corruption Day) ซึ่งตรงกับวันที่ 9 ธันวาคมของทุกปี
นายจุติ กล่าวว่า วันนี้ ตนได้นำคณะผู้บริหาร ข้าราชการ และเจ้าหน้าที่กระทรวง พม. ร่วมประกาศเจตนารมณ์ว่า จะน้อมนำเอาพระราโชวาทของพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงพระกรุณาโปรดเกล้าฯ พระราชทานพระราโชวาทแก่ข้าราชการพลเรือน เนื่องในวันข้าราชการพลเรือน เมื่อวันที่ 1 เมษายน 2563 มาประพฤติปฏิบัติ เพื่อให้บังเกิดผลเป็นความสุขความเจริญของประเทศชาติ และประชาชนเป็นสำคัญ จะทำหน้าที่นำข้าราชการและเจ้าหน้าที่ของกระทรวง พม. ให้ประพฤติปฏิบัติตนให้ตั้งมั่นในความดีตามรอยพระยุคลบาท มุ่งมั่น แน่วแน่แก้ไขปัญหาของชาติและประชาชน เสริมสร้างคุณประโยชน์ให้แก่แผ่นดิน ปฏิบัติงานด้วยความอุตสาหะ เสียสละ ยึดหลักกฎหมาย หนักแน่น เที่ยงตรง มีเกียรติ และศักดิ์ศรีแห่งความเป็นข้าราชการ กล้ายืนหยัดเพื่อสิ่งที่ถูกต้อง ไม่คดโกงแผ่นดิน ไม่ทนต่อการทุจริตทุกรูปแบบ และไม่ใช้ตำแหน่งหน้าที่เพื่อประโยชน์ส่วนตนหรือพวกพ้อง จะปฏิบัติหน้าที่เต็มกำลังความสามารถ มีความโปร่งใส ตรวจสอบได้ มุ่งประโยชน์ส่วนรวม
นายจุติ กล่าวเพิ่มเติมว่า เนื่องจากที่ประชุมใหญ่สมัชชาสหประชาชาติ (The United Nation - UN)ได้ประกาศให้วันที่ 9 ธันวาคมของทุกปี เป็นวันต่อต้านคอร์รัปชันสากล (International Anti - Corruption Day) สำหรับ ปี 2563 ประเทศไทยโดยรัฐบาล ร่วมกับคณะกรรมการป้องกันและปราบปรามการทุจริตแห่งชาติ (ป.ป.ช.) สำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) องค์กรต่อต้านคอร์รัปชัน (ประเทศไทย) และภาคีเครือข่ายทุกภาคส่วน รวมทั้ง กระทรวงการพัฒนาสังคมและความมั่นคงของมนุษย์ (พม.) รณรงค์เนื่องในวันต่อต้านคอร์รัปชันสากล เพื่อแสดงเจตนารมณ์มุ่งมั่นในการแก้ไขปัญหาการทุจริตอย่างต่อเนื่อง และเป็นการปลุกกระแสสังคมที่ไม่ทนต่อการทุจริต
วันพุธที่ 9 ธันวาคม 2563
กรมการจัดหางาน กำหนดส่งแรงงานไทยกว่าพันคน ทำงานภาคเกษตร รัฐอิสราเอลส่งท้ายปี 63
วันที่ 9 ธันวาคม 2563 กรมการจัดหางาน จัดส่งแรงงานไทย จำนวน 264 คน เดินทางไปทำงานภาคเกษตรในรัฐอิสราเอล ภายใต้โครงการ “ความร่วมมือไทย-อิสราเอล เพื่อการจัดหางาน (Thailand-Israel Cooperation on the Placement of Workers:TIC)”
เตรียมทยอยเดินทางภายในสิ้นปีนี้อีกกว่า 800 คน ตามเป้าหมายที่ตั้งไว้หลังสถานการณ์การแพร่ระบาดของโรคโควิด-19 คลี่คลาย ทั้งสิ้น 2,000 คน
นายสุชาติ พรชัยวิเศษกุล อธิบดีกรมการจัดหางาน เผย รัฐบาลอิสราเอลได้แจ้งความต้องการให้แรงงานไทยไปทำงานภาคเกษตร จำนวน 2,000 คน โดยกรมการจัดหางานได้เริ่มจัดส่งแรงงานไทยไปทำงานภาคเกษตรฯตั้งแต่ปลายเดือนกันยายนที่ผ่านมาจนถึงปัจจุบัน มีแรงงานเดินทางไปแล้ว จำนวน 858 คน และวันนี้จะมีแรงงานเดินทางไปอีก 264 คน ณ ท่าอากาศยานสุวรรณภูมิ ด้วยเที่ยวบินเช่าเหมาลำพิเศษ สายการบิน El Al Israel Airlines เที่ยวบินที่ LY 082 ออกเดินทางจากประเทศไทยเวลา 09.20 น. และมีกำหนดถึงปลายทางกรุงเทลอาวีฟเวลา 15.00 น.ตามเวลาท้องถิ่น และเตรียมทยอยเดินทางไปอีกในวันที่ 17 และ 24 ธันวาคม 2563 ประมาณ 800 คน
อธิบดีกรมการจัดหางาน กล่าวว่า รัฐมนตรีว่าการกระทรวงแรงงาน นายสุชาติ ชมกลิ่น ให้ความสำคัญกับการส่งแรงงานไทยไปทำงานต่างประเทศเป็นอย่างยิ่ง เนื่องจากถือว่าแรงงานที่เดินทางไปทำงานต่างประเทศ เป็นผู้นำรายได้เข้าสู่ประเทศ เป็นกลไกสำคัญในการขับเคลื่อนเศรษฐกิจ รวมทั้งยังสามารถนำทักษะประสบการณ์การทำงานที่ได้กลับมาพัฒนาประเทศ โดยเฉพาะในช่วงเวลาที่ทั่วโลกพบความยากลำบากจากสถานการณ์การแพร่ระบาดของโรคโควิด – 19 ยิ่งย้ำให้เห็นว่าแรงงานไทยมีทักษะเป็นที่ต้องการ รวมทั้งประเทศไทยมีนโยบายการบริหารจัดการโรคโควิด-19 เป็นที่ยอมรับจากนานาประเทศ
สำหรับโครงการ “ความร่วมมือไทย – อิสราเอลเพื่อการจัดหางาน” (Thailand-Israel Cooperation on the Placement of Workers : TIC) มีระยะเวลาการจ้างงาน 2 ปีแต่ไม่เกิน 5 ปี 3 เดือน ทั้งนี้ ขึ้นอยู่กับการต่ออายุใบอนุญาตการจ้างแรงงานต่างชาติของนายจ้างและวีซ่าการทำงาน ตามข้อกำหนดของกฎหมายรัฐอิสราเอล โดยคนหางานจะได้รับเงินเดือนขั้นต่ำก่อนหักภาษีเดือนละ 5,300 เชคเกลอิสราเอล หรือประมาณ 48,073 บาท (ขึ้นอยู่กับอัตราแลกเปลี่ยนในขณะนั้น)
ทั้งนี้ ผู้สนใจเดินทางไปทำงานในรัฐอิสราเอลสามารถติดตามข่าวสารได้ที่เว็บไซต์ www.doe.go.th/overseas และสอบถามรายละเอียดเพิ่มเติมเกี่ยวกับการเดินทางไปทำงานในต่างประเทศได้ที่ สำนักงานจัดหางานจังหวัดทุกจังหวัด หรือสำนักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน
วันพุธที่ 9 ธันวาคม 2563
ผู้ช่วยรัฐมนตรีฯ เข้าร่วมการประชุม การกำกับและติดตามการปฏิบัติราชการในพื้นที่กลุ่มจังหวัดภาคตะวันออกเฉียงเหนือตอนบน 1
นายธีระยุทธ วานิชชัง ผู้ช่วยรัฐมนตรีว่าการกระทรวงอุตสาหกรรม เข้าร่วมการประชุม การกำกับและติดตามการปฏิบัติราชการในพื้นที่กลุ่มจังหวัดภาคตะวันออกเฉียงเหนือตอนบน 1 ณ ห้องประชุมศูนย์ภาษา-คอมพิวเตอร์ อาคาร 17 มหาวิทยาลัยราชภัฏอุดรธานี
วันนี้ (9 ธันวาคม 2563) นายธีระยุทธ วานิชชัง ผู้ช่วยรัฐมนตรีว่าการกระทรวงอุตสาหกรรม เข้าร่วมการประชุม การกำกับและติดตามการปฏิบัติราชการในพื้นที่กลุ่มจังหวัดภาคตะวันออกเฉียงเหนือตอนบน 1 (อุดรธานี เลย หนองคาย หนองบัวลำภู บึงกาฬ) พร้อมด้วย นายสมพล โนดไธสง ผู้ตรวจราชการกระทรวงอุตสาหกรรม     นายวิฤทธิ์ วิเศษสินธุ์ รองเลขาธิการคณะกรรมการอ้อยและน้ำตาลทราย นายประชา มีธรรม อุตสาหกรรมจังหวัดอุดรธานี นายณัฐ อารีกุล อุตสาหกรรมจังหวัดหนองคาย นายกิติพงษ์ ชลิทธิกุล อุตสาหกรรมจังหวัดมุกดาหาร และคณะผู้บริหาร เข้าร่วม โดยมี นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เป็นประธาน ณ ห้องประชุมศูนย์ภาษา-คอมพิวเตอร์ อาคาร 17 มหาวิทยาลัยราชภัฏอุดรธานี
วันพุธที่ 9 ธันวาคม 2563
จ่ายแล้ว! จุรินทร์ เผย ครม.เห็นชอบ โอนเงินส่วนต่าง “ยางพารา” ทั้งบัตรเขียว-บัตรสีชมพู 1.3 ล้านรายทั่วประเทศ  เริ่ม 11 ธ.ค. นี้
จ่ายแล้ว! จุรินทร์ เผย ครม.เห็นชอบ โอนเงินส่วนต่าง “ยางพารา” ทั้งบัตรเขียว-บัตรสีชมพู 1.3 ล้านรายทั่วประเทศ  เริ่ม 11 ธ.ค. นี้
8 ธันวาคม 2563 เวลา 13.00 น. ที่ ตึกสันติไมตรี ทำเนียบรัฐบาล
นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์ ให้สัมภาษณ์ถึงประเด็น ประกันรายได้ยางพารา ซึ่งมีเกษตรกรได้สอบถามมาเป็นระยะเวลาหนึ่งแล้ว ว่าสำหรับผู้ถือบัตรสีชมพูจะสามารถได้รับเงินส่วนต่างหรือไม่นั้น วันนี้ที่ประชุมคณะรัฐมนตรี (ครม.) ได้ให้ความเห็นชอบตามที่กระทรวงเกษตรและสหกรณ์ได้เสนอ ซึ่งมีผลชัดเจนแล้วว่า ผู้ที่จะได้รับเงินส่วนต่างจะมีทั้งเกษตรกรชาวสวนยางที่ถือบัตรสีเขียว และที่ถือบัตรสีชมพูด้วย โดยผู้ถือบัตรสีเขียวมีประมาณ 9.6 แสนราย ส่วนผู้ถือบัตรสีชมพู จะมีประมาณ 3.4 แสนราย รวมแล้วจะมีเกษตรกรชาวสวนยางที่จะได้รับเงินส่วนต่างประมาณ 1.3 ล้านรายทั่วประเทศจากทุกภาค
การจ่ายเงินส่วนต่างจะแบ่งเป็น 6 งวด เดือนละ 1 งวด โดยจะเริ่มจ่ายเงินส่วนต่างงวดแรกในวันที่ 11 ธันวาคมนี้ ส่วนเงินส่วนต่างที่ได้มีการคำนวนออกมาสำหรับงวดแรกนั้นก็จะเป็นดังนี้ คือ น้ำยางข้น จะมีเงินส่วนต่าง กก.ละ 4.14 บาท ยางก้อนถ้วย ได้ กก.ละ 3.19 บาท ส่วนยางแผ่นดิบ จะไม่มีเงินส่วนต่างเพราะขณะนี้ราคายางแผ่นดิบทะลุเลย 60 บาทเลยเพดานประกันรายได้ไปแล้ว โดยราคาที่เป็นทางการเมื่อวานนี้ ยางแผ่นดิบชั้น 3 กก.ละ 65 บาท ชาวสวนได้ประโยชน์
สำหรับภาพรวมทั้งหมดของเงินส่วนต่างงวดแรกรวม 1,789 ล้านบาท ซึ่งราคายางในปัจจุบันถือว่ากระเตื้องดีขึ้นมาก เมื่อเปรียบเทียบกับปีที่แล้ว เพราะปีที่ผ่านมา ราคายางแผ่นดิบโดยเฉลี่ย กก.ละ 40 บาท แต่ช่วงเวลานี้มีราคาทรงตัวมาหลายสัปดาห์แล้ว โดยเพิ่มขึ้นเป็น กก.ละ 60 กว่าบาท ส่วนราคาน้ำยาง กก.ละ 55-57 บาท ยางก้อนถ้วยราคาวานนี้ กก.ละ 21.25 บาท บางช่วงมีราคา 22-23 บาท ซึ่งถือว่าราคายางในช่วงหลายสัปดาห์ที่ผ่านมาอยู่ในเกณฑ์ที่ดีมาก
อย่างไรก็ตาม การยางแห่งประเทศไทยรายงานว่า รองนายกรัฐมนตรีและรัฐมนตรีว่าการกระทรวงพาณิชย์จะ Kick off จ่ายเงินส่วนต่างพร้อมกันทั่วประเทศในวันที่ 11 ธันวาคม 2563 เวลา 10.30 น.โดยจะมีการจัดงานที่อำเภอท้ายเหมืองจังหวัดพังงา ด้วย ทั้งนี้เพื่อกระตุ้นการรับรู้ประชาชนและเกษตรกรชาวสวนยาง
วันพุธที่ 9 ธันวาคม 2563
‘รมช.มนัญญา’ เปิดงาน “วันดินโลก ปี 2563
‘รมช.มนัญญา’ เปิดงาน “วันดินโลก ปี 2563 รักษ์ปฐพี คืนชีวีที่หลากหลายให้ผืนดิน” จ.อุทัยธานี เพื่อน้อมรำลึกในพระมหากรุณาธิคุณ ในหลวงรัชกาลที่ 9
รมช.มนัญญาไทยเศรษฐ์รัฐมนตรีช่วยว่าการกระทรวงเกษตรและสหกรณ์กล่าวภายหลังเป็นประธานพิธีเปิดงานวันดินโลกปี2563 “Keep soil alive, protect soil biodiversity :รักษ์ปฐพีคืนชีวีที่หลากหลายให้ผืนดิน”พร้อมด้วยนายอัชฌาสุวรรณนิตย์รองอธิบดีกรมส่งเสริมสหกรณ์นางสาวอัญมณีถิรสุทธิ์รองอธิบดีกรมตรวจบัญชีสหกรณ์ดร.อาทิตย์เพ็ชรรัตน์ที่ปรึกษารัฐมนตรีช่วยว่าการกระทรวงเกษตรและสหกรณ์นายอลงกตวรกีรองผู้ว่าราชการจังหวัดอุทัยธานีหัวหน้าส่วนราชการประชาชนและเกษตรกรเข้าร่วมณสถานีพัฒนาที่ดินอุทัยธานีตําบลหนองพังค่าอําเภอเมืองอุทัยธานีจังหวัดอุทัยธานีเพื่อน้อมรำลึกในพระมหากรุณาธิคุณของพระบาทสมเด็จพระบรมชนกาธิเบศรมหาภูมิพลอดุลยเดชมหาราชบรมนาถบพิตรตลอดจนสร้างการรับรู้และตระหนักถึงความสำคัญของทรัพยากรดินและพระราชกรณียกิจเกี่ยวกับการพัฒนาและการอนุรักษ์ดินและน้ำให้เป็นที่รับรู้ในวงกว้างเพื่อสนับสนุนให้เกิดการจัดการทรัพยากรดินอย่างยั่งยืนต่อไป
ทั้งนี้องค์การสหประชาชาติได้มีมติเมื่อวันที่20ธันวาคม2556รับรองให้วันที่5ธันวาคมของทุกปีเป็นวันดินโลก(World Soil Day)ซึ่งประเทศสมาชิกองค์การสหประชาชาติกว่า200ประเทศจะจัดงานเฉลิมฉลองวันดินโลกพร้อมกันสืบเนื่องจากการที่พระบาทสมเด็จพระบรมชนกาธิเบศรมหาภูมิพลอดุลยเดชมหาราชบรมนาถบพิตรได้รับการถวายรางวัลนักวิทยาศาสตร์ดินเพื่อมนุษยธรรมจากสหภาพวิทยาศาสตร์ทางดินนานาชาติหรือIUSSเป็นพระองค์แรกของโลกทรงมีพระอัจฉริยะภาพด้านทรัพยากรดินและทรัพยากรธรรมชาติอื่นๆที่เกี่ยวกับการเกษตรโดยทรงให้ความสำคัญกับทรัพยากรดินและเพื่อสดุดีพระเกียรติคุณให้เป็นที่ประจักษ์ถึงวิสัยทัศน์พระราชกรณียกิจเกี่ยวกับการพัฒนาและอนุรักษ์ทรัพยากรดินอย่างยั่งยืนกระทรวงเกษตรฯโดยสถานีพัฒนาที่ดินอุทัยร่วมกับจังหวัดอุทัยธานีและหน่วยงานภาคเอกชนจึงได้กำหนดจัดงานวันดินโลกเพื่อน้อมรำลึกในพระมหากรุณาธิคุณของพระบาทสมเด็จพระบรมชนกาธิเบศรมหาภูมิพลอดุลยเดชมหาราชบรมนาถบพิตร
“การจัดนิทรรศการวันดินโลกปี2563ของจังหวัดอุทัยธานีในครั้งนี้เป็นการสร้างการรับรู้และตระหนักถึงความสำคัญของทรัพยากรดินและพระราชกรณียกิจเกี่ยวกับการพัฒนาและการอนุรักษ์ดินและน้ำให้เป็นที่รับรู้ในวงกว้างเพื่อสนับสนุนให้เกิดการจัดการทรัพยากรดินอย่างยั่งยืนต่อไปนอกจากนี้ยังต้องส่งเสริมสร้างความรู้ในการทำเกษตรอินทรีย์และเกษตรปลอดภัยเป็นการช่วยให้พื้นดินอุดมสมบูรณ์โดยภายในงานมีกิจกรรมและนิทรรศการที่น่าสนใจอาทินิทรรศการเฉลิมพระเกียรติพระบาทสมเด็จพระเจ้าอยู่หัวรัชกาลที่9สืบสานแนวพระราชดำริรักษาและต่อยอดนิทรรศการKeep soil alive, protect soil biodiversityรักษ์ปฐพีคืนชีวีที่หลากหลายให้ผืนดินตลอดจนนิทรรศการของหน่วยงานต่างๆที่เกี่ยวข้อง”รมช.เกษตรฯกล่าว
ในการนี้ รมช.มนัญญาร่วมเปิดป้ายโครงการ1ตำบล1กลุ่มทฤษฎีใหม่รวมทั้งมอบบัตรดินดีต้นแบบและมอบปุ๋ยหมักและผลิตภัณฑ์สารเร่งซุปเปอร์พด.ให้กับเกษตรกรจากนั้นเปิดป้ายแปลงสาธิตเกษตรทฤษฎีใหม่ต้นแบบกิจกรรมปล่อยปลาก่อนเดินพบปะเกษตรกรและเยี่ยมชมนิทรรศการเฉลิมพระเกียรติพระบาทสมเด็จพระเจ้าอยู่หัวรัชกาลที่9สืบสานแนวพระราชดำริรักษาและต่อยอดนิทรรศการKeep soil alive, protect soil biodiversityรักษ์ปฐพีคืนชีวีที่หลากหลายให้ผืนดินและนิทรรศการของหน่วยงานในสังกัดกระทรวงเกษตรและสหกรณ์
วันพุธที่ 9 ธันวาคม 2563
นายกรัฐมนตรีห่วงใยประชาชนให้ระมัดระวังการใช้รถใช้ถนนช่วงหยุดยาวนี้
นายกรัฐมนตรีห่วงใยประชาชนให้ระมัดระวังการใช้รถใช้ถนนช่วงหยุดยาวนี้
วันนี้ (9 ธ.ค. 63) เวลา 10.30 น. ณ ทำเนียบรัฐบาล นายอนุชา บูรพชัยศรี โฆษกประจำสำนักนายกรัฐมนตรี เผยว่าพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมย้ำรัฐบาลให้ความสำคัญการควบคุมสถานการณ์การแพร่ระบาดโควิด-19 โดยเพิ่มมาตรการที่เข้มงวดมากขึ้น ทั้งเพิ่มสิ่งกีดขวางระหว่างชายแดน การใช้เทคโนโลยีบินโดรนสำรวจอย่างต่อเนื่อง
โฆษกประจำสำนักนายกรัฐมนตรีขอความร่วมมือให้ชาวไทยที่มีความประสงค์จะเดินทางกลับสู่ประเทศไทย ขอให้ดำเนินการอย่างถูกต้อง รัฐบาลยินดีที่จะดูแลเพื่อเข้าสู่กระบวนการ State Quarantine 14 วัน สำหรับสถานการณ์ขณะนี้ขอยืนยันว่า ไม่ใช่ Super Spreader เพราะกระบวนการทางสาธารณสุขสามารถติดตามและยังควบคุมได้ ส่วนผู้ที่ลักลอบเข้าสู่ประเทศไทยในช่องทางธรรมชาติก็จะต้องถูกดำเนินคดีตามกฎหมาย โดยวานนี้ (8 ธ.ค. 63) รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยรัฐมนตรีว่าการกระทรวงการท่องเที่ยวและกีฬา ได้เดินทางตรวจราชการที่ชายแดนจังหวัดเชียงราย เพื่อสร้างความเชื่อมั่นแก่ประชาชนถึงความปลอดภัย สามารถใช้ชีวิตประจำวันได้ตามปกติ เพียงแต่ยังต้องยึดหลัก ใส่หน้ากากอนามัย หมั่นล้างมือ และเว้นระยะห่าง
โฆษกประจำสำนักนายกรัฐมนตรียังกล่าวถึง “โครงการคนละครึ่ง เฟส 2” ซึ่งเปิดเพิ่มอีก 5 ล้านสิทธิ โดยเพิ่มวงเงินให้แก่ 10 ล้านสิทธิเดิมด้วย ซึ่งโครงการจะดำเนินไปจนถึงสิ้นเดือนมีนาคม อย่างไรก็ตาม นายกรัฐมนตรีแสดงความกังวลถึงการดำเนินการที่ไม่ถูกต้องตามระเบียบของคนบางกลุ่ม ที่หาผลประโยชน์แทนการใช้จ่ายตามจุดประสงค์ กระทรวงการคลังได้ประสานงานกับหน่วยงานที่เกี่ยวข้องเพื่อดำเนินคดีแล้ว
สำหรับกรณีการเสนอมติของสมาชิกวุฒิสภาสหรัฐฯ เกี่ยวกับสถานการณ์ประชาธิปไตยในไทย โฆษกประจำสำนักนายกรัฐมนตรีกล่าวว่าเป็นเพียงมติจากสมาชิกวุฒิสภาสหรัฐฯ บางคน ที่อาจได้รับข้อมูลคลาดเคลื่อน ซึ่งไม่ใช่ท่าทีโดยรวมของรัฐสภาสหรัฐฯทั้งหมด พร้อมยืนยันว่า รัฐบาลไทยยึดมั่นการชุมนุมอย่างสงบ สันติ แลกเปลี่ยนความคิดเห็นกันอย่างเหมาะสม ส่วนการชุมนุมนั้น รัฐบาลจำเป็นต้องใช้มาตรการที่เหมาะสมไม่มีใครถูกดำเนินคดีเพียงเพราะการชุมนุมอย่างสงบ สำหรับข้อเรียกร้องของกลุ่มผู้ชุมนุม อาทิ การแก้ไขรัฐธรรมนูญ รัฐบาลมีความจริงใจและจะดำเนินการตามกระบวนการ ทั้งนี้ อาจมีการทำประชามติหากจำเป็น อย่างไรก็ตาม รัฐบาลหวังว่า รัฐบาลสหรัฐฯ ที่เป็นมิตรประเทศกับไทยมาอย่างยาวนาน จะเข้าใจกระบวนการประชาธิปไตยของไทย และสนับสนุนการดำเนินการของไทย
โฆษกประจำสำนักนายกรัฐมนตรียังได้กล่าวในตอนท้ายว่า นายกรัฐมนตรีมีความห่วงใยพี่น้องประชาชน ที่ออกเดินทางท่องเที่ยวต่างจังหวัดในช่วงวันหยุดยาว ระหว่างวันที่ 10 – 13 ธ.ค. 63 นี้ ขอให้ระมัดระวังถึงความปลอดภัยบนท้องถนน เพราะอาจเกิดความหนาแน่นในหลายพื้นที่ ที่สำคัญ ขอให้งดดื่มเครื่องดื่มแอลกอฮอล์ หากต้องขับขี่ยานพาหนะ เพื่อไม่ให้เกิดอุบัติเหตุในช่วงเทศกาลด้วย
......................
กลุ่มประชาสัมพันธ์และเผยแพร่
สำนักโฆษก
วันพุธที่ 9 ธันวาคม 2563
รัฐมนตรีเกษตรฯ เปิดโอกาสให้สมาคมประมงแห่งประเทศไทยเข้าพบ พร้อมรับฟังแนวทางแก้ไขปัญหา
รัฐมนตรีเกษตรฯ เปิดโอกาสให้สมาคมประมงแห่งประเทศไทยเข้าพบ พร้อมรับฟังแนวทางแก้ไขปัญหาจากทุกฝ่าย เพื่อให้สามารถดำเนินโครงการต่อไปได้
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ อนุญาตให้สมาคมประมงแห่งประเทศไทยเข้าพบ โดยมีนายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายมีศักดิ์ ภักดีคง อธิบดีกรมประมง และหน่วยงานที่เกี่ยวข้อง เข้าร่วม ณ กระทรวงเกษตรและสหกรณ์ โดยได้มีการหารือถึงแนวทางการแก้ไขปัญหาโครงการสินเชื่อเพื่อเสริมสภาพคล่องผู้ประกอบการประมง โดยรัฐมนตรีว่าการกระทรวงเกษตรและสหกรณ์เปิดโอกาสให้ธนาคารออมสินและธนาคารเพื่อการเกษตรและสหกรณ์การเกษตรชี้แจงแนวทางและประเด็นที่ทางสมาคมประมงแห่งประเทศไทยเรียกร้อง รวมถึงได้มอบหมายให้ทั้งสองธนาคารนำประเด็นที่สามารถทบทวนใหม่ได้ นำไปหารือกับผู้บริหารของธนาคารต่อไป นอกจากนี้ ยังได้มีการหารือถึงการติดตามการออกประกาศกฎกระทรวง การขอเพิ่มวันทำการประมง และการขอผ่อนผันมาตรการต่าง ๆ ด้วย
“รัฐบาลให้ความสำคัญกับพี่น้องชาวประมง จึงออกมาตรการหรือโครงการต่าง ๆ เข้ามาเพื่อช่วยเหลือและบรรเทาความเดือดร้อน ซึ่งการหารือร่วมกันในวันนี้ถือเป็นการเริ่มต้นที่จะนำเรือประมงมาเป็นหลักค้ำประกัน จึงต้องมีการพูดคุยและปรับปรุงแก้ไขเพื่อรักษาผลประโยชน์ของพี่น้องชาวประมงและรักษากติกาของธนาคารร่วมกันได้ อย่างไรก็ตาม พร้อมรับข้อเสนอจากทุกฝ่าย และจะนำประเด็นต่าง ๆ ไปหารือกับหน่วยงานที่เกี่ยวข้องต่อไป” นายเฉลิมชัย กล่าว
กลุ่มโฆษกและวิเคราะห์ข่าว
กองเกษตรสารนิเทศ
สำนักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
วันพุธที่ 9 ธันวาคม 2563
รมว.ยุติธรรม แถลงข่าวเปิดตัวแอป "U-NAI" (อยู่ไหน) ให้ประชาชนเข้าถึงข้อมูลคนหายได้อย่างรวดเร็ว
นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย พันตำรวจเอก ทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ แถลงข่าวเปิดตัวแอปพลิเคชัน U-NAI (อยู่ไหน)
ในวันพุธที่ ๙ ธันวาคม ๒๕๖๓ เวลา ๐๙.๓๐ น. นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย พันตำรวจเอก ทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ แถลงข่าวเปิดตัวแอปพลิเคชัน U-NAI (อยู่ไหน) โดยมี ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม และคณะผู้บริหารส่วนราชการในสังกัด รวมถึงสื่อมวลชน เข้าร่วม ณ ห้องรับรอง ชั้น ๒ อาคารที่ทำการกระทรวงยุติธรรมแห่งใหม่ ถนนแจ้งวัฒนะ กรุงเทพฯ
นายสมศักดิ์ฯ กล่าวว่า กระทรวงยุติธรรม มีหน้าที่ในการอำนวยความเป็นธรรมแก่ประชาชน โดยต้องการให้ประชาชนเข้าถึงกระบวนการยุติธรรมอย่างเสมอภาค เท่าเทียม โดยการคุ้มครองสิทธิและเสรีภาพของประชาชน ลดความเหลื่อมล้ำในสังคม ซึ่งส่วนหนึ่งของการคุ้มครองสิทธิและเสรีภาพของประชาชนคือ กรณีที่มีคนหาย คนนิรนาม หรือศพนิรนาม สังคมมีคำถามว่ามีการติดตามคนหายอย่างไร หรือมีหน่วยงานใดรับผิดชอบ หรือกรณีคนหาย ถูกฆาตกรรม และถูกลักพาตัว และพบศพในพื้นที่ที่ญาติไม่ทราบ และผู้ที่พบก็ไม่ทราบว่าเป็นใคร อีกทั้งสภาพของศพไม่สามารถบ่งบอกเพศและบอกไม่ได้ว่าเป็นใครทำให้ยากต่อการสืบสวนติดตามผู้ที่ถูกฆาตกรรม ดังนั้น การพัฒนาระบบแอปพลิเคชัน "U-NAI" ถือเป็นกลไกที่มีมาตรฐานทำให้ประชาชนสามารถเข้าถึงข้อมูลคนหาย และเข้าถึงงานบริการของภาครัฐได้อย่างเสมอภาค เท่าเทียม โดยสามารถค้นหาคนหาย แจ้งคนหายได้ด้วยตัวเอง รวมทั้งยังสามารถแชร์ภาพและข้อมูลของคนหายไปยังสื่อสังคมออนไลน์ และติดตามสถานะคดีได้ตลอดเวลาด้วย
นายสมศักดิ์ฯ กล่าวเพิ่มเติมว่า ที่ผ่านมาสถาบันนิติวิทยาศาสตร์ กระทรวงยุติธรรม ได้รับแจ้งคนสูญหาย จำนวน ๓,๑๗๐ ราย คนนิรนาม จำนวน ๑,๕๐๒ ราย และศพนิรนาม จำนวน ๕,๓๖๐ ศพ ซึ่งแอปพลิเคชัน "U-NAI" จะช่วยติดตามคนหายได้ เช่น กรณีนายสยาม ธีรวุฒิ นายสุรชัย ด่านวัฒนานุสรณ์ และนายวันเฉลิม สัตย์ศักดิ์สิทธิ์ นักกิจกรรมทางการเมืองที่หายตัวไป ขณะนี้ไม่ทราบว่าหายที่ไหน อย่างไร โดยสถาบันนิติวิทยาศาสตร์ได้มีการเก็บข้อมูลต่าง ๆ จากผู้ที่เกี่ยวข้องไว้เรียบร้อยแล้ว ซึ่งจะใช้แอป "U-NAI" เป็นข้อมูลในการติดตามจนกว่าจะพบ
อย่างไรก็ตาม นายสมศักดิ์ฯ กล่าวต่อว่า กระทรวงยุติธรรมต้องการพัฒนางานด้านต่าง ๆ เพื่อให้ประชาชนทุกคนสามารถเข้าถึงกระบวนการยุติธรรได้อย่างเสมอภาค เท่าเทียม และสะดวกมากยิ่งขึ้น ทั้งนี้การพัฒนาแอปพลิเคชั่น "U-NAI" จะมีการออกกฎหมายเพิ่มเติมเพื่อรองรับการทำงาน ซึ่งจากการทดลองใช้งานก็มีผลในระดับที่น่าพอใจ โดยวันนี้กระทรวงยุติธรรมได้เปิดใช้งาน "U-NAI" อย่างเป็นทางการ ซึ่งประชาชนทุกคนสามารถดาวน์โหลดแอปพลิเคชั่น "U-NAI" (อยู่ไหน) ได้แล้ววันนี้ที่ Google Play และ App Store
************************
วันพุธที่ 9 ธันวาคม 2563
เตือนประชาชนอย่าหลงเชื่อข่าวปลอม (Fake News) เรื่อง “มาแล้วลงทะเบียนเราไม่ทิ้งกันรอบใหม่ของขวัญปีใหม่ 64”
ตามที่ได้ปรากฏข่าวแชร์ทางสื่อสังคมออนไลน์ว่า มีการเปิดลงทะเบียนเราไม่ทิ้งกันรอบใหม่เป็นของขวัญปีใหม่สำหรับปี 2564 นั้น กระทรวงการคลังขอเรียนว่าเรื่องดังกล่าวไม่เป็นความจริง
นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า ตามที่ได้ปรากฏข่าวแชร์ทางสื่อสังคมออนไลน์ว่า มีการเปิดลงทะเบียนเราไม่ทิ้งกันรอบใหม่เป็นของขวัญปีใหม่สำหรับปี 2564 นั้น กระทรวงการคลังขอเรียนว่าเรื่องดังกล่าวไม่เป็นความจริง
รองโฆษกกระทรวงการคลัง กล่าวเพิ่มเติมว่า พาดหัวข่าวและเนื้อหาข่าวดังกล่าวเป็นข้อมูลความคืบหน้าในการลงทะเบียนโครงการเราไม่ทิ้งกันที่ได้ดำเนินการในระหว่างเดือนมีนาคม - เดือนพฤษภาคม 2563 โดยโครงการเราไม่ทิ้งกันได้ดำเนินการเสร็จสิ้นและมีผู้ได้รับสิทธิ์ทั้งสิ้นจำนวน 15.3 ล้านคนแล้ว และขณะนี้กระทรวงการคลังได้ดำเนินการโครงการคนละครึ่งระยะที่ 2 และโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 2 ตามที่คณะรัฐมนตรีในคราวการประชุมเมื่อวันที่ 8 ธันวาคม 2563 ได้มีมติเห็นชอบตามผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 30/2563 ซึ่งกระทรวงการคลังจะเร่งดำเนินโครงการข้างต้นให้เป็นไปตามกรอบระยะเวลาที่กำหนดเพื่อจะได้เป็นของขวัญปีใหม่จากรัฐบาลที่มอบให้แก่ประชาชน
จึงขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆ ทั้งนี้ สามารถติดตามสืบค้นข้อมูลข่าวสารและความคืบหน้าที่ถูกต้องเกี่ยวกับมาตรการช่วยเหลือต่าง ๆของกระทรวงการคลังได้จากแถลงข่าวกระทรวงการคลัง ในเว็บไซต์ www.mof.go.th หรือในเฟซบุ๊ก “สถานีข่าวกระทรวงการคลัง”
สำนักนโยบายการคลัง สำนักงานเศรษฐกิจการคลัง
โทร. 02 273 9020 ต่อ 3569 3566 3557 3558
วันพุธที่ 9 ธันวาคม 2563
การประชุมผู้บริหารของสำนักงานปลัดกระทรวงอุตสาหกรรม
การประชุมผู้บริหารของสำนักงานปลัดกระทรวงอุตสาหกรรม
วันนี้ (9 ธันวาคม 2563) เวลา 13.30 น. นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมผู้บริหารของสำนักงานปลัดกระทรวงอุตสาหกรรม เพื่อพิจารณาเร่งรัดติดตามผลการดำเนินงานในภาพรวมของหน่วยงาน โดยมีผู้อำนวยการกองต่างๆ เข้าร่วมประชุมฯ ณ ห้องประชุมชุณหะวัณ สำนักงานปลัดกระทรวงอุตสาหกรรม
วันพุธที่ 9 ธันวาคม 2563
นายกรัฐมนตรี มอบคำขวัญวันเด็กแห่งชาติ ปี 64 “ เด็กไทยวิถีใหม่  รวมไทยสร้างชาติ ด้วยภักดีมีคุณธรรม”
นายกรัฐมนตรี มอบคำขวัญวันเด็กแห่งชาติ ประจำปี 2564 “ เด็กไทยวิถีใหม่  รวมไทยสร้างชาติ ด้วยภักดีมีคุณธรรม”
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบคำขวัญเนื่องในวันเด็กแห่งชาติ ประจำปี 2564 “ เด็กไทยวิถีใหม่ รวมไทยสร้างชาติ ด้วยภักดีมีคุณธรรม”
-----------------------
กลุ่มประชาสัมพันธ์และเผยแพร่ สำนักโฆษก
วันพุธที่ 9 ธันวาคม 2563
ดีอีเอส ประชุมคณะกรรมการบริหารประจำถิ่นวาระพิเศษ หารือแผนงานจัดฝึกอบรมหลักสูตรของวิทยาลัยฯ ประจำปี 2564
ดีอีเอส ประชุมคณะกรรมการบริหารประจำถิ่นวาระพิเศษ หารือแผนงานจัดฝึกอบรมหลักสูตรของวิทยาลัยฯ ประจำปี 2564
เมื่อวันที่ 8 ธันวาคม 2563 นายภูเวียง ประคำมินทร์ รองปลัดกระทรวงดิจิทัลเพื่อเศรษฐกิจและสังคม เป็นประธานการประชุมคณะกรรมการบริหารประจำถิ่นวาระพิเศษ เพื่อหารือในการเตรียมการประชุมคณะกรรมการบริหารวิทยาลัยการไปรษณีย์แห่งเอเชียและแปซิฟิก ในประเด็นการกำหนดโครงสร้างค่าธรรมเนียมและแผนการดำเนินงานในการจัดฝึกอบรมหลักสูตรของวิทยาลัยฯ ประจำปี 2564 รองรับการพัฒนาศักยภาพบุคลากรด้านไปรษณีย์ในภูมิภาคเอเชียและแปซิฟิก โดยมีผู้เข้าร่วมการประชุมจากบริษัท ไปรษณีย์ไทย จำกัด และสำนักงานใหญ่สหภาพไปรษณีย์แห่งเอเชียและแปซิฟิก ณ ห้องประชุม 702 ชั้น 7 สำนักงานปลัดกระทรวงดิจิทัลเพื่อเศรษฐกิจและสังคม ศูนย์ราชการฯ แจ้งวัฒนะ
******************
วันพุธที่ 9 ธันวาคม 2563
การประชุมคณะอนุกรรมการพัฒนาระบบโลจิสติกส์อุตสาหกรรม ครั้งที่ 1/2563
การประชุมคณะอนุกรรมการพัฒนาระบบโลจิสติกส์อุตสาหกรรม ครั้งที่ 1/2563
วันที่ 8 ธันวาคม 2563 นายจุลพงษ์ ทวีศรี รองปลัดกระทรวงอุตสาหกรรม เป็นประธานการประชุมคณะอนุกรรมการพัฒนาระบบโลจิสติกส์อุตสาหกรรม ครั้งที่ 1/2563 ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม ซึ่งที่ประชุมเห็นชอบแนวทางการพัฒนาระบบโลจิสติกส์อุตสาหกรรม ปี 2565 ในการจัดทำโครงการที่เน้นการส่งเสริมภาคอุตสาหกรรมให้มีการลดต้นทุนโลจิสติกส์ การลดต้นทุนด้านบริหารจัดการ และต้นทุนการเก็บสินค้าคงคลัง นอกจากนี้ยังให้ทบทวนตัวชี้วัดด้านโลจิสติกส์ในภาคอุตสาหกรรมใหม่ให้สะท้อนการลดต้นทุนเชิงประสิทธิภาพ โดยใช้ตัวชี้วัดเป็น “ต้นทุนด้านโลจิสติกส์และห่วงโซ่อุปทานของสถานประกอบการให้ลดลงไม่น้อยกว่าร้อยละ 15 ภายในปี 2565
ทั้งนี้ที่ประชุมได้เห็นชอบหลักการในการประเมินผลกระทบระดับมหภาคจากการลดต้นทุนโลจิสติกส์ภาคอุตสาหกรรมด้วยวิธีการประเมินผลกระทบของการพัฒนาระบบโลจิสติกส์อุตสาหกรรมต่อระบบเศรษฐกิจในภาพรวมด้วยแบบจำลอง CGE (Computable General Equilibrium Model) และหลักการในการขับเคลื่อนการพัฒนาระบบโลจิสติกส์อุตสาหกรรม ปี 2566-2570 โดยตั้งคณะทำงานจัดทำร่างแผนปฏิบัติการพัฒนาระบบโลจิสติกส์อุตสาหกรรม พ.ศ. 2566 – 2570
นอกจากนี้ยังได้รายงานผลการประชุมคณะกรรมการพัฒนาระบบการบริหารจัดการขนส่งสินค้าและบริการของประเทศ (กบส.) ครั้งที่ 1/2563 และรายงานผลการดำเนินงานพัฒนาระบบโลจิสติกส์อุตสาหกรรมและแผนการดำเนินงานปี 2564 ได้แก่ สถานการณ์ต้นทุนโลจิสติกส์ของภาคอุตสาหกรรม การพัฒนาระบบโลจิสติกส์อุตสาหกรรม และแผนปฏิบัติการภายใต้แผนยุทธศาสตร์การพัฒนาระบบโลจิสติกส์ของประเทศไทย ฉบับที่ 3 (พ.ศ. 2560-2564) ของกระทรวงอุตสาหกรรม ภายใต้คณะอนุกรรมการพัฒนาระบบโลจิสติกส์อุตสาหกรรม เพื่อให้หน่วยงานที่เกี่ยวข้องดำเนินการเร่งรัดติดตามผลการดำเนินการและรายงานต่อไป
วันพุธที่ 9 ธันวาคม 2563
พม. ร่วมกับ MBK Center เปิดงาน “Gift to Give มหกรรมของขวัญถูกใจ...ได้บุญ” ร่วมส่งเสริมงานฝีมือกลุ่มเป้าหมาย ช่วยเหลือผู้ด้อยโอกาสทางสังคม
พม. ร่วมกับ MBK Center เปิดงาน “Gift to Give มหกรรมของขวัญถูกใจ...ได้บุญ” ร่วมส่งเสริมงานฝีมือกลุ่มเป้าหมาย ช่วยเหลือผู้ด้อยโอกาสทางสังคม
วันนี้ (9 ธ.ค. 63) เวลา 11.15 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ เป็นประธานในพิธีเปิดงาน “Gift to Give มหกรรมของขวัญถูกใจ ได้บุญ” โดยความร่วมมือระหว่างกระทรวง พม. และบริษัท เอ็ม บี เค จำกัด (มหาชน) เพื่อเปิดพื้นที่ให้กลุ่มเป้าหมาย อาทิ เด็กเยาวชน สตรี ผู้สูงอายุ คนพิการ และคนไร้ที่พึ่ง รวมทั้งภาคีเครือข่าย มาออกร้านจำหน่ายสินค้าที่เป็นผลิตภัณฑ์ของหน่วยงานในสังกัดกระทรวง พม. โดยไม่คิดค่าใช้จ่าย ซึ่งจัดขึ้นระหว่างวันที่ 9–11 ธันวาคม 2563 ตั้งแต่เวลา 10.00-20.00 น. ที่บริเวณลาน Avenue โซน A ชั้น G ศูนย์การค้า MBK Center เขตปทุมวัน กรุงเทพมหานคร
นางสาวแรมรุ้ง กล่าวว่า กระทรวง พม. มีภารกิจหลักในการพัฒนาศักยภาพคนทุกช่วงวัยและทุกกลุ่มเป้าหมาย ตั้งแต่แรกเกิด เด็ก เยาวชน สตรี ผู้สูงอายุ คนพิการ และผู้ด้อยโอกาสทางสังคม อีกทั้งการเสริมสร้างชุมชนให้มีความเข้มแข็งและสร้างระบบที่เอื้อต่อการพัฒนาคนให้มีคุณภาพชีวิตที่ดี และการส่งเสริมภาคีเครือข่ายอย่างเป็นระบบสู่การเป็นหุ้นส่วนทางสังคม ซึ่งขณะนี้ สถานการณ์การแพร่ระบาดของโรคโควิด-19 ได้ส่งผลกระทบทั้งด้านเศรษกิจและสังคมต่อประชาชนคนไทยในวงกว้างอย่างต่อเนื่อง โดยเฉพาะกลุ่มเป้าหมายของ กระทรวง พม. ที่เป็นกลุ่มเปราะบางที่มีความเสี่ยงสูง ทั้งนี้ กระทรวง พม. จึงได้ร่วมกับบริษัท เอ็ม บี เค จำกัด (มหาชน) จัดงาน “Gift to Give มหกรรมของขวัญถูกใจ ได้บุญ” ซึ่งจัดขึ้นเป็นปีที่ 2 เพื่อเปิดพื้นที่ให้กลุ่มเป้าหมายและภาคีเครือข่ายมาออกร้านจำหน่ายสินค้าที่เป็นผลิตภัณฑ์ของหน่วยงานในสังกัดกระทรวง พม. โดยไม่คิดค่าใช้จ่าย ซึ่งเป็นการเพิ่มช่องทางการจำหน่ายสินค้าและสร้างรายได้ให้กลุ่มบุคคลที่อยู่ในความดูแลของกระทรวง พม. และภาคีเครือข่าย นอกจากนี้ ยังสามารถร่วมทำบุญบริจาคเงินและสิ่งของ เพื่อส่งต่อเป็นของขวัญปีใหม่ 2564 ให้กับกลุ่มเด็กในสถานสงเคราะห์ทั่วประเทศ จำนวน 6,464 คน อีกทั้งมีการเปิดรับสมัครอาสาสมัครพัฒนาสังคมและความมั่นคงของมนุษย์ (อพม.) เพื่อร่วมเป็นภาคีเครือข่ายในการช่วยเหลือผู้ด้อยโอกาสในสังคมต่อไป
นางสาวแรมรุ้ง กล่าวเพิ่มเติมว่า ทั้งนี้ ขอเชิญชวนแต่งชุดไทยมาช้อปสินค้าฝีมือคนไทย ชิมอาหารไทย และชมโชว์แบบไทย จากกลุ่มบุคคลที่ต้องการโอกาสจากสังคม ที่อยู่ภายใต้การดูแลของกระทรวง พม. พร้อมอิ่มบุญอิ่มใจกับการส่งมอบความสุขได้ที่งาน “Gift to Give มหกรรมของขวัญถูกใจ...ได้บุญ” ระหว่างวันที่ 9 – 11 ธันวาคม 2563 ตั้งแต่เวลา 10:00-20:00 น. ณ บริเวณลาน Avenue โซน A ชั้น G ศูนย์การค้า เอ็ม บี เค เซ็นเตอร์
วันพุธที่ 9 ธันวาคม 2563
๑๐ ธันวาคม วันรัฐธรรมนูญ
พระบาทสมเด็จพระปกเกล้าเจ้าอยู่หัว รัชกาลที่ ๗ ได้พระราชทานรัฐธรรมนูญแห่งราชอาณาจักรสยาม ฉบับถาวร เพื่อเป็นหลักในการปกครองของประเทศให้แก่ประชาชนชาวไทย
วันพุธที่ 9 ธันวาคม 2563
รมว.เกษตรฯ ยืนยันจะอยู่เคียงข้างพี่น้องเกษตรกร
รมว.เกษตรฯ ยืนยันจะอยู่เคียงข้างพี่น้องเกษตรกร พร้อมแก้ไขปัญหาการขาดแคลนน้ำในทุกพื้นที่ โดยไม่ขัดต่อมติ ครม.
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ชี้แจงกับพี่น้องชาวจังหวัดกาญจนบุรี ถึงความกังวลใจที่กรมชลประทานจะไม่สนับสนุนน้ำในการทำนาปรัง ว่า จากมติ ครม. ให้บริหารจัดการน้ำในช่วงหน้าแล้งและไม่ให้ทำนาปรังนั้น ทางกระทรวงเกษตรฯ โดยกรมชลประทาน จึงต้องทำตามมติ ครม. แต่จะต้องหาแนวทางในการช่วยเหลือพี่น้องเกษตรกรด้วย จึงต้องขอนำเรียนในเบื้องต้นว่ามติ ครม. ถือเป็นกฎหมายที่ต้องบังคับใช้ทั้งประเทศ แต่อย่างไรก็ตาม ได้มอบหมายกรมชลประทานหาวิธีการแก้ไขและต้องมีคำตอบให้พี่น้องเกษตรกรโดยเร็วที่สุด ส่วนไหนที่สามารถดำเนินการได้จะให้ดำเนินการในทันที และให้จัดเตรียมเครื่องจักรเครื่องมือให้พร้อมสำหรับเข้าไปดูแลพี่น้องเกษตรกรอย่างเต็มที่
"อยากให้พี่น้องเกษตรกรแต่ละพื้นที่ จัดเตรียมแหล่งกักเก็บน้ำ เพื่อสำรองไว้ใช้ในช่วงฤดูแล้ง ซึ่งจะมอบหมายให้กรมชลประทานเข้าไปช่วยเติมน้ำให้ และหากสามารถเพิ่มพื้นที่แหล่งกักเก็บน้ำได้ ก็จะประสานหน่วยงานที่เกี่ยวข้องเข้าไปดำเนินการ นอกจากนี้ จะขอรับเอาข้อเรียกร้องและข้อเสนอแนะจากพี่น้องเกษตรกรเข้าไปหารือกับนายกรัฐมนตรีและหน่วยงานที่เกี่ยวข้อง เพื่อหาแนวทางแก้ไขต่อไป จึงขอยืนยันกับพี่น้องเกษตรกรว่าเราจะทำให้ดีที่สุด เพื่อความเป็นอยู่ที่ดีของพี่น้องเกษตรกร” นายเฉลิมชัย กล่าว
ด้าน นายสัญญา แสงพุ่มพงษ์ ผู้ตรวจราชการกระทรวงเกษตรและสหกรณ์ รักษาการแทนอธิบดีกรมชลประทาน กล่าวว่า สิ่งที่กรมชลประทานสามารถดำเนินการได้ในทันที คือ ในช่วงเวลานี้ยังมีแผนการส่งน้ำตามปกติ ตามแผนการส่งน้ำนาปี จึงขอให้เกษตรกรสำรองน้ำในพื้นที่ให้เต็มพิกัด ถ้าติดขัดอะไรจะมอบหมายให้เจ้าหน้าที่เข้าไปดูแลให้เรียบร้อย นอกจากนี้ กระทรวงเกษตรฯ ยังมีมาตรการต่าง ๆ เข้ามาช่วงเหลือ เช่น การส่งเสริมการปลูกพืชใช้น้ำน้อย หรือการส่งเสริมการทำประมงและการเลี้ยงสัตว์ เป็นต้น ซึ่งโครงการต่าง ๆ เหล่านี้ จะเข้าไปช่วยเหลือพี่น้องเกษตรกรในช่วงสถานการณ์ภัยแล้งได้
วันพุธที่ 16 ธันวาคม 2563
​ นฤมล ชวน สปก. เสริมศักยภาพด้านสุขศาสตร์อุตสาหกรรม ฟรี!
รมช.แรงงาน ชวนสถานประกอบกิจการ ร่วมโครงการเสริมศักยภาพด้านสุขศาสตร์อุตสาหกรรม
ในสถานประกอบกิจการ  โดยไม่มีค่าใช้จ่ายในการเข้าร่วม
วันที่ 16 ธันวาคม 2563 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า จากสถานการณ์การแพร่ระบาดโรคไวรัสโคโรนา 2019 (COVID-19) ในช่วงต้นปี 2563 ส่งผลให้เศรษฐกิจของประเทศไทยมีการชะลอตัวตามภาวะเศรษฐกิจโลก โดยเฉพาะอย่างยิ่งในภาคอุตสาหกรรม และภาคการให้บริการ แม้ประเทศไทยมีแนวโน้มที่จะควบคุมสถานการณ์การแพร่ระบาดของโรคไวรัสโคโรนา 2019 ได้ แต่การฟื้นตัวทางเศรษฐกิจของสถานประกอบกิจการที่ได้รับผลกระทบอาจต้องใช้เวลา และทรัพยากรมากกว่าภาวะปกติ ซึ่งอาจจะทำให้สถานประกอบกิจการที่ได้รับผลกระทบ มีการบริหารจัดการด้านความปลอดภัย อาชีวอนามัย และสภาพแวดล้อมในการทำงานมีประสิทธิภาพลดลง ส่งผลให้ลูกจ้างในสถานประกอบกิจการไม่ได้รับการดูแลด้านความปลอดภัยฯ เท่าที่ควร ทำให้เกิดผลกระทบต่อสุขภาพ เกิดการเจ็บป่วย และโรคจากการทำงาน
รมช. แรงงาน กล่าวเพิ่มเติมว่า สถาบันฯ ได้เล็งเห็นถึงความสำคัญและพร้อมสนับสนุนการดำเนินงานด้านความปลอดภัยให้เป็นไปอย่างมีประสิทธิภาพและยั่งยืน จึงได้จัดทำโครงการเสริมศักยภาพด้านสุขศาสตร์อุตสาหกรรมในสถานประกอบกิจการ ประจำปี 2564 เพื่อเป็นการบรรเทาความเดือนร้อนของสถานประกอบกิจการ และส่งเสริมให้สถานประกอบกิจการสามารถป้องกันความเสี่ยงต่อสุขภาพของลูกจ้าง ด้วยการเสริมศักยภาพด้านสุขศาสตร์อุตสาหกรรมให้แก่สถานประกอบกิจการในระยะยาว
สำหรับคุณสมบัติของสถานประกอบกิจการในการเข้าร่วมโครงการฯ จะต้องเป็นสถานประกอบกิจการ
ที่อยู่ในเขตภาคกลาง ที่ได้รับผลกระทบจากการแพร่ระบาดของโรคไวรัสโคโรนา 2019 และสถานประกอบกิจการจะต้องมีเจ้าหน้าที่ความปลอดภัยระดับเทคนิค ระดับเทคนิคขั้นสูง หรือระดับวิชาชีพ อย่างใดอย่างหนึ่ง ประจำสถานประกอบกิจการ ในส่วนของประโยชน์ที่สถานประกอบกิจการจะได้รับคือ คำแนะนำทางวิชาการ และการสนับสนุนเครื่องมือ (ความร้อน แสงสว่าง เสียง ฝุ่น และฟูมโลหะหนัก) ในการดำเนินงานทางสุขศาสตร์อุตสาหกรรม
สถานประกอบกิจการที่สนใจสามารถดาวน์โหลดใบสมัครเข้าร่วมโครงการได้ที่ www.tosh.or.th และ
ส่งใบสมัครผ่านทางอีเมล์ noppakorn.s@tosh.or.th หรือ duangrat.s@tosh.or.th หรือสอบถามรายละเอียดเพิ่มเติมได้ที่ 0 2448 9111 ตั้งแต่วันนี้ - วันที่ 18 มกราคม 2564 โดยไม่มีค่าใช้จ่ายตลอดโครงการ
วันพุธที่ 16 ธันวาคม 2563
รมว.สุริยะ ให้ประธานหอการค้าเยอรมัน-ไทย และคณะเข้าพบ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้ประธานหอการค้าเยอรมัน-ไทย และคณะเข้าพบ ณ ห้องประชุม 1 ชั้น 2 สปอ.
วันนี้ (15 ธ.ค. 63) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้ นายอันเดรอาส ริชเตอร์ ประธานหอการค้าเยอรมัน-ไทย และคณะเข้าพบ เพื่อหารือเกี่ยวกับความร่วมมือทางเศรษฐกิจ การดำเนินงาน และกิจกรรมของหอการค้าเยอรมัน-ไทย โดยมีนางสาวสุชาดา แทนทรัพย์ โฆษกกระทรวงอุตสาหกรรม เข้าร่วมด้วย ณ ห้องประชุม 1 ชั้น 2 สปอ.
วันพุธที่ 16 ธันวาคม 2563
บีโอไอเปิดเวทีถกหอการค้าต่างประเทศเร่งปลดล็อกอำนวยความสะดวกนักลงทุน
บีโอไอเปิดเวทีถกหอการค้าต่างประเทศเร่งปลดล็อกอำนวยความสะดวกนักลงทุน
บีโอไอเปิดเวทีถกหอการค้าต่างประเทศเร่งปลดล็อกอำนวยความสะดวกนักลงทุน
บีโอไอ เปิดเวทีพบตัวแทนหอการค้าต่างประเทศในประเทศไทย สุพัฒนพงษ์ พันธ์มีเชาว์ รองนายกรัฐมนตรี นั่งหัวโต๊ะรับฟังความเห็น เรียกความเชื่อมั่นนักลงทุน พร้อมเร่งแก้ไขปัญหา อุปสรรค อำนวยความสะดวกธุรกิจต่างชาติที่จะเข้ามาลงทุนในประเทศไทย
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน หรือ บีโอไอ เปิดเผยว่า ในวันที่ 16 ธันวาคม 2563 บีโอไอจัดประชุมหารือร่วมกับตัวแทนหอการค้าต่างประเทศในประเทศไทย โดยมีตัวแทนหอการค้าต่างประเทศในประเทศไทยจากทั่วทุกภูมิภาคของโลก จำนวน 35 คน เข้าร่วมการประชุม โดยมีนายสุพัฒนพงษ์ พันธ์มีเชาว์ รองนายกรัฐมนตรี เป็นประธาน ณ โรงแรมอินเตอร์คอนติเนนตัล กรุงเทพฯ
ประชุมครั้งนี้ นายสุพัฒนพงษ์ รองนายกรัฐมนตรี ในฐานะกำกับดูแลบีโอไอ จะประชุมร่วมกับตัวแทนหอการค้าต่างประเทศ เพื่อรับฟังข้อเสนอะแนะเกี่ยวกับมาตรการฟื้นฟูเศรษฐกิจ รวมทั้งปัญหาอุปสรรคต่างๆ ของนักลงทุนที่เกิดขึ้น หลังสถานการณ์การแพร่ระบาดของไวรัสโควิด-19 ที่ทำให้กิจกรรมด้านการลงทุนไม่สามารถดำเนินการได้ตามปกติ ซึ่งปัจจุบันสถานการณ์เริ่มคลี่คลาย รวมทั้งมีความชัดเจนเรื่องวัคซีนโควิด-19 ประเทศไทยจึงมีความพร้อมที่จะขับเคลื่อนการลงทุนด้วยการแก้ไขปัญหาอุปสรรคและอำนวยความสะดวกให้กับนักลงทุนต่างประเทศ
“ที่ผ่านมา ทุกประเทศทั่วโลกได้รับผลกระทบจากโควิด-19 ประเทศไทยก็เช่นเดียวกัน แต่ด้วยการบริหารจัดการสถานการณ์โควิดได้ค่อนข้างดี ทำให้อุตสาหกรรมการผลิตของไทยค่อยๆ กลับมาฟื้นตัว และมีคำสั่งซื้อกลับเข้ามาอย่างต่อเนื่อง ประเทศไทยจึงมีความพร้อมรองรับการลงทุนใหม่ๆ ที่จะเกิดขึ้น ซึ่งจะสนับสนุนให้เศรษฐกิจภายในประเทศฟื้นตัวอย่างรวดเร็ว” นางสาวดวงใจกล่าว
วันพุธที่ 16 ธันวาคม 2563
​“รมว.ทส. มอบนโยบาย อส. ชูประเด็นสำคัญ การพัฒนาจะต้องเดินคู่กับการอนุรักษ์”
​“รมว.ทส. มอบนโยบาย อส. ชูประเด็นสำคัญ การพัฒนาจะต้องเดินคู่กับการอนุรักษ์”
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) เป็นประธานประชุมสรุปผลการดำเนินงาน พร้อมกล่าวมอบนโยบาย ให้แก่ผู้บริหาร ข้าราชการ และเจ้าหน้าที่ กรมอุทยานแห่งชาติ สัตว์ป่า และพันธุ์พืช (อส.) ซึ่งในการประชุม ได้มีการถ่ายทอดสัญญาณสดผ่านเครือข่ายอินเตอร์เน็ต ไปยังหน่วยงานของกรม อส. ยังทั่วประเทศ รวมถึงพูดคุยให้กำลังใจเจ้าหน้าที่ที่ปฏิบัติงานในป่าเขตอุทยานฯ ผ่านโปรแกรม Smart Patrol ด้วยในการนี้ได้มี นายนพดล พลเสน ผู้ช่วยรัฐมนตรีฯ นายยุทธพล อังกินันทน์ ที่ปรึกษารัฐมนตรีฯ นายจตุพร บุรุษพัฒน์ ปลัดกระทรวงฯ (ปกท.ทส.) คณะผู้บริหารระดับสูงของกระทรวง เข้าร่วมประชุม เมื่อวันที่ 14 ธันวาคม 2563 ณ ห้องประชุมชั้น 4 อส.
รมว.ทส. ได้เน้นย้ำว่า “อส. ต้องดูแลพื้นที่อุทยานซึ่งเป็นสมบัติของแผ่นดิน เป็นแหล่งสร้างรายได้ให้ประเทศ สร้างรายได้ให้ชาวบ้าน เป็นสถานที่พักผ่อนให้กับทุกคน ความสำเร็จของ อส. ไม่ได้อยู่ที่จำนวนเงิน แต่อยู่ที่ความอุดมสมบูรณ์ของธรรมชาติ สัตว์ป่า และความสุขของนักท่องเที่ยว ทั้งนี้ ให้วางมาตรการในการกำหนดปริมาณนักท่องเที่ยวที่จะเข้าไปในแต่ละจุด เพื่อให้เกิดความปลอดภัย และได้รับความสุขอย่างเต็มที่ทุกคน ความประทับใจจะเกิดขึ้นก็ต่อเมื่อนักท่องเที่ยวได้รับประสบการณ์เกินกว่าที่คาดหวังไว้ เราต้องดูแลอุทยานที่รับผิดชอบให้ดี”
นอกจากนั้น ยังได้กล่าวถึงการใช้ประโยชน์ในพื้นที่ของอุทยานว่า “การอนุรักษ์กับการพัฒนา เป็นเรื่องคนละขั้วกัน แต่มันจะต้องไปควบคู่กัน” และย้ำอีกว่า “ทส ยกกำลัง 2 บวก 4 เราอาจจะต้องทำงานหนักขึ้น เพื่อสร้างความสุขให้ประชาชนเพิ่มขึ้นเป็นเท่าตัว”
ปกท.ทส. ได้กล่าวเสริมในช่วงท้ายว่า “ต่อไปอาจจะต้องให้นักท่องเที่ยวกรอกข้อมูลโรคประจำตัว เพื่อให้เจ้าหน้าที่ของอุทยานเฝ้าระวังและสามารถเข้าช่วยเหลือได้ทันท่วงที เมื่ออาการของโรคเกิดขึ้น นั่นคือความใส่ใจที่กระทรวงทรัพยากรธรรมชาติและสิ่งแวดล้อมมีให้กับนักท่องเที่ยว”
ในโอกาสนี้ รมว.ทส. ได้เดินเยี่ยมชมนวัตกรรมต่าง ๆ ที่กรม อส. ได้นำมาจัดแสดงนิทรรศการ พร้อมชมการสาธิตการปฏิบัติงานของเจ้าหน้าที่กู้ภัย อส. ในการช่วยชีวิตนักท่องเที่ยวหากเกิดเหตุร้าย เพื่อเตรียมความพร้อมสร้างความอุ่นใจให้กับประชาชน
วันพุธที่ 16 ธันวาคม 2563
​แนวทางแก้ไขปัญหาฝุ่น PM​ 2.5 ของรัฐบาล​
​แนวทางแก้ไขปัญหาฝุ่น PM​ 2.5 ของรัฐบาล​
กระทรวงทรัพยากรธรรมชาติและสิ่งแวดล้อม นายอรรถพล เจริญชันษา อธิบดีกรมควบคุมมลพิษ ร่วมให้การแถลงสถานการณ์และแนวทางการจัดการฝุ่น PM 2.5 ของรัฐบาล โดยมีนายณัฐพล ณัฏฐสมบูรณ์ อธิบดีกรมอุตุนิยมวิทยา นายแพทย์ดนัย ธีวันดา รองอธิบดีกรมอนามัย และร้อยตำรวจเอก พงศกร ขวัญเมือง โฆษกกรุงเทพมหานคร ร่วมให้การแถลงข่าว เมื่อวันที่ 15 ธันวาคม 2563 ณ ศูนย์แก้ไขปัญหามลพิษทางอากาศ ตึกนารีสโมสร ทำเนียบรัฐบาล
โดยโอกาสนี้ อธิบดีกรมควบคุมมลพิษ ได้กล่าวถึงสาเหตุปัญหาและภาพรวมการแก้ไขปัญหาการเกิดฝุนละอองขนาดเล็ก หรือ PM 2.5 ของรัฐบาล ซึ่งรัฐบาลได้ห่วงใยและให้ความสำคัญเรื่องสุขภาพอนามัยของประชาชนเป็นอย่างยิ่ง ซึ่งในช่วงที่ผ่านมาได้กำหนดเรื่องนี้เป็นวาระแห่งชาติ โดยได้มึการเตรียการและกำหนดมาตรการแนวทาง โดยเมื่อ 2 เดือนที่แล้ว ได้กำหนดมาตรการ แผนปฏิบัติการวาระแห่งชาติ ว่าด้วยการแก้ปัญหาฝุ่นขนาดเล็ก หรือ PM 2.5 และตั้งคณะกรรมการแก้ไขปัญหาหมอกควันและฝุ่นละออง รวมทั้ง ครม.เห็นชอบแนวทางเฉพาะกิจ 12 ประการ ซึ่งจากสถานการณ์ปัจจัยสภาพอากาศที่ทำให้เกิดการสะสมของฝุ่น PM 2.5 เกินค่ามาตรฐาน 50 ไมโครกรัมต่อลูกบาศก์เมตร (มคก.ต่อ ลบ.ม.) ต่อเนื่องมาแล้ว 3-4 วัน ซึ่งในช่วงเวลานี้ศูนย์แก้ไขปัญหามลพิษทางอากาศ ได้บูรณาการการทำงานกับทุกหน่วยงาน และเมื่อเช้านี้หลังเกิดค่ามลพิษฝุ่น PM 2.5 เกินค่ามาตรฐาน 14 พื้นที่ในกรุงเทพฯ และปริมณฑล พล.อ.ประวิตร วงษ์สุวรรณ รองนายกรัฐมนตรี ได้สั่งการเพิ่มเติมให้กระทรวงทรัพยากรธรรมชาติและสิ่งแวดล้อม (ทส.) เร่งประสานงานกระทรวงที่เกี่ยวข้อง เช่น กระทรวงมหาดไทย กระทรวงคมนาคม กระทรวงสาธารณสุข สำนักงานตำรวจแห่งชาติ และกรุงเทพมหานคร เพื่อแก้ปัญหาและบรรเทาผลกระทบ โดยได้มีการกำหนดขอบเขตการยกระดับการปฏิบัติให้เข้มข้นมากยิ่งขึ้น
ทั้งนี้ ในวันนี้กระทรวงทรัพยากรธรรมชาติและสิ่งแวดล้อม ได้ปรับแผนการปฏิบัติ ทั้งเรื่องการตรวจควันดำ ตรวจแหล่งกำเนิดภาคการจราจร โดยเฉพาะให้ความสำคัญของรถยนต์ที่ไม่ได้ตรวจสภาพและก่อให้เกิดควันดำ และจะบังคับใช้กฎหมายอย่างเข้มข้น รวมทั้งการเผาในที่โล่งที่เพิ่มฝุ่น PM 2.5 ร้อยละ 30 ได้แก่ การเผาขยะ การเผาในพื้นที่ไร่นา หรือไร่อ้อย และขอให้งดการเผาที่โล่งในพื้นที่จังหวัดรอบกรุงเทพฯ นับตั้งแต่วันนี้ ถึงวันที่ 17 ธ.ค.นี้ จากนั้นจะประเมินสถานการณ์อีกครั้ง
นอกจากนี้ ค่ายรถยนต์ต่าง ๆ พร้อมใจลดราคาร้อยละ 30-50 ทั้งค่าอะไหล่และค่าแรงของช่างในการตรวจสภาพรถยนต์เก่าอายุ 15 ปีขึ้นไป เพื่อช่วยเหลือประชาชนที่รายได้น้อย หรือใช้รถเก่าอยู่ กรณีที่ค่าฝุ่นเป็นสีแดงในหลายจุดนั้น กรอบวาระแห่งชาติฯ ระบุว่า ค่าฝุ่น PM 2.5 ตั้งแต่ 50-75 มคก./ลบ.ม. ผู้ว่าราชการจังหวัดต้องพิจารณาการใช้อำนาจหน้าที่ตามกฎหมายและภารกิจที่ได้รับมอบหมาย แต่หากใกล้ 100 มคก./ลบ.ม. ทั้งนี้ กระทรวงทรัพยากรธรรมชาติและสิ่งแวดล้อม จะนำเรื่องเข้าสู่การพิจาณาของคณะกรรมการสิ่งแวดล้อมแห่งชาติ เพื่อรายงานต่อนายกรัฐมนตรี เพื่อขอให้ยกระดับมาตรการให้เข้มข้นมากขึ้น เบื้องต้นขอความร่วมมือประชาชนเพื่อลดฝุ่น PM 2.5
วันพุธที่ 16 ธันวาคม 2563
​กระทรวงทรัพยากรฯ​ ยกระดับคุณภาพการดำเนินงาน​  เตรียมพร้อมส่งมอบ​​"ของขวัญปีใหม่ให้ประชาชน​  ประจำปี​ พ.ศ. 2564"
​กระทรวงทรัพยากรฯ​ ยกระดับคุณภาพการดำเนินงาน​  เตรียมพร้อมส่งมอบ​​"ของขวัญปีใหม่ให้ประชาชน​  ประจำปี​ พ.ศ. 2564"
วันนี้ (16 ธันวาคม 2563) เวลา 12.00 น. ณ ห้องประชุม ชั้น 17 กระทรวงทรัพยากรธรรมชาติและสิ่งแวดล้อม นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ พร้อมด้วย
นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ประชุมผู้บริหารระดับสูงในสังกัดกระทรวงทรัพยากรธรรมชาติและสิ่งแวดล้อม เพื่อร่วมพิจารณา​ "ของขวัญปีใหม่สำหรับประชาชน​ ประจำปี​ พ.ศ.2563" ของกระทรวงทรัพยากรธรรมชาติและสิ่งแวดล้อม​ เพื่อมอบความสุขให้แก่ประชาชน​ เช่น​ การจัดจุดแวะพักของ ทส.​ (Rest Area) เพื่อรับรองประชาชน​ที่เดินทางช่วงเทศกาลปีใหม่​ การจัดตั้งหน่วยอำนวยความสะดวกและช่วยเหลือประชาชน​ นักท่องเที่ยว ทั้งทางบก ทางทะเล และทางอากาศ​ การจัดที่ดินทำกินให้กับประชาชนตามโครงการ คทช. โดยกำหนดเป้าหมายจัดที่ดินทำกิน 1 ล้านไร่ และสำรวจแล้วเสร็จ 100% การจัดทำโครงการ "พฤกษามหามงคล" แจกกล้าไม้ 10 ล้านกล้า​ การจ้างงานประชาชน 5,500 อัตรา เพื่อสร้างสวนป่าของ อ.อ.ป.​ การจัดหาพัฒนาแหล่งน้ำเพื่ออุปโภค บริโภค​ การจัดงาน Botanic Festival Inspiration การเปิดให้บริการฟรีสถานที่ท่องเที่ยวของกระทรวงฯ​ การลดราคาค่าเข้าชม ค่าสินค้า​ บ้านพักและผลิตภัณฑ์​ อ.อ.ป.ฯลฯ​ เป็นต้น​ ทั้งนี้​ ข้อเสนอของขวัญปีใหม่สำหรับประชาชนของกระทรวงฯ​ จะเสนอต่อคณะรัฐมตรี​ ทราบต่อ​ไป
วันพุธที่ 16 ธันวาคม 2563
นางอานา มาเรีย ปริเอโต อาบัด เอกอัครราชทูตสาธารณรัฐโคลอมเบียประจำประเทศไทย เข้าเยี่ยมคารวะรมว.วธ.
นางอานา มาเรีย ปริเอโต อาบัด เอกอัครราชทูตสาธารณรัฐโคลอมเบียประจำประเทศไทย เข้าเยี่ยมคารวะรมว.วธ.
วันที่ ๑๖ ธันวาคม ๒๕๖๓ เวลา ๑๓.๓๐ น. นางอานา มาเรีย ปริเอโต อาบัด (H.E. Mrs. Ana Maria Prieto Abad) เอกอัครราชทูตสาธารณรัฐโคลอมเบียประจำประเทศไทย เข้าเยี่ยมคารวะ นายอิทธิพล คุณปลื้ม รัฐมนตรีว่าการกระทรวงวัฒนธรรม เพื่อปรึกษาหารือเรื่องความร่วมมือด้านวัฒนธรรมระหว่างราชอาณาจักรไทยและสาธารณรัฐโคลอมเบีย โดยมี นางยุถิกา อิศรางกูร ณ อยุธยา ผู้ช่วยปลัดกระทรวงวัฒนธรรม ผู้แทนสถานเอกอัครราชทูตสาธารณรัฐโคลอมเบียประจำประเทศไทย และเจ้าหน้าที่ที่เกี่ยวข้อง เข้าร่วมหารือ ณ ห้องรับรอง ชั้น ๗ กระทรวงวัฒนธรรม
วันพุธที่ 16 ธันวาคม 2563
“พุทธิพงษ์” จัดระเบียบสายสื่อสารลงดิน ชูกรุงเทพฯมหานครอัจฉริยะ
“พุทธิพงษ์” จัดระเบียบสายสื่อสารลงดิน ชูกรุงเทพฯมหานครอัจฉริยะ
วันนี้ (16 ธันวาคม 2563) นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ลงตรวจพื้นที่มอบนโยบายจัดระเบียบสายสื่อสารของ บมจ.ทีโอที พร้อมด้วย นายมรกต เธียรมนตรี รักษาการกรรมการผู้จัดการใหญ่ บมจ. ทีโอที โดยเป็นการตรวจสภาพความเรียบร้อยสายสื่อสารและมอบนโยบายการจัดระเบียบสายสื่อสารในพื้นที่กรุงเทพชั้นในพื้นที่เขตปทุมวัน และเขตบางรัก จำนวน 3 จุด บริเวณถนนหลังสวน ปากซอยศาลาแดง และปากซอยคอนแวนต์ รองรับเป้าหมายการเป็นมหานครอัจฉริยะ Smart Metro ช่วยปรับทัศนียภาพให้สวยงาม มีความปลอดภัย ภายใต้การใช้งานโครงสร้างพื้นฐานโทรคมนาคมร่วมกัน (Infrastructure Sharing) โดยตั้งเป้าหมายการดำเนินการในโครงการจัดระเบียบสายสื่อสารตามแผนงานแล้วเสร็จ เดือนสิงหาคม 2564
********************
วันพุธที่ 16 ธันวาคม 2563
ดีอีเอส ร่วมประชุมเชิงปฏิบัติการของเวทีการประชุมเศรษฐกิจโลก (WEF) ภายใต้หัวข้อ “Cross - border data flows in Thailand” ผ่านระบบการประชุมทางไกล
ดีอีเอส ร่วมประชุมเชิงปฏิบัติการของเวทีการประชุมเศรษฐกิจโลก (WEF) ภายใต้หัวข้อ “Cross - border data flows in Thailand” ผ่านระบบการประชุมทางไกล
เมื่อวันที่ ๑๕ ธันวาคม ๒๕๖๓ นางปิยนุช วุฒิสอน ผู้ตรวจราชการกระทรวงดิจิทัลเพื่อเศรษฐกิจและสังคม ร่วมเวทีการประชุมเชิงปฏิบัติการ การประชุมเศรษฐกิจโลก (World Economic Forum : WEF) ของ WEF ภายใต้หัวข้อ “Cross - border data flows in Thailand” ผ่านระบบการประชุมทางไกล ซึ่งเป็นครั้งที่ ๒ ตามกำหนดการจัดการประชุมฯ ในปี ๒๕๖๓ ได้แก่ ฟิลิปปินส์ ไทย เวียดนาม และอินเดีย ในโอกาสนี้ ได้ร่วมเป็นผู้แทนกล่าวในช่วง Opening Panel ในฐานะหน่วยงานภาครัฐ โดยได้นำเสนอเกี่ยวกับพัฒนาการด้านการพัฒนาเศรษฐกิจดิจิทัลของไทย รวมถึงการดำเนินงานและมาตรการต่าง ๆ ในการตอบสนองต่อสถานการณ์การแพร่ระบาดของโควิด – ๑๙ ที่ถือเป็นตัวเร่งในการพัฒนาการให้บริการออนไลน์ในปัจจุบัน ทั้งนี้ ในส่วนของการพัฒนาด้าน Digital Trust ได้นำเสนอความก้าวหน้าของการพัฒนากฎหมายที่เกี่ยวข้อง โดยเฉพาะพระราชบัญญัติคุ้มครองข้อมูลส่วนบุคคล พ.ศ. ๒๕๖๒ ซึ่งได้มีการประกาศในราชกิจจานุเบกษา เมื่อวันที่ ๒๗ พฤษภาคม ๒๕๖๒ มีวัตถุประสงค์เพื่อกำกับดูแลการใช้ข้อมูลอย่างเหมาะสมในระบบนิเวศทางดิจิทัลและสร้างความสมดุลระหว่างการใช้ข้อมูล และการปกป้องข้อมูลส่วนบุคคล ซึ่งพระราชบัญญัติดังกล่าวสนับสนุนกลไกการไหลเวียนของข้อมูลข้ามพรมแดน เช่น APEC, CBPR และมาตรฐานระหว่างประเทศต่าง ๆ ผ่านการบังคับใช้กฎหมายลำดับรอง ขณะนี้อยู่ระหว่างกระบวนการยกร่างกฎหมาย แนวทางการดำเนินงาน และกฎระเบียบที่เกี่ยวข้อง
ทั้งนี้ การประชุมดังกล่าวได้รับความสนใจและประสบความสำเร็จอย่างดีจากภาครัฐ ภาคเอกชน และภาควิชาการ โดยที่ประชุมฯ ได้ร่วมแลกเปลี่ยนความรู้ในประเด็นธรรมาภิบาลการไหลเวียนของข้อมูล (data flow governance) ในระดับประเทศ ระดับภูมิภาค และระหว่างประเทศ โดยมีหน่วยงานของกระทรวงฯ ที่เข้าร่วมการประชุมฯ ได้แก่ สำนักงานพัฒนาธุรกรรมทางอิเล็กทรอนิกส์ สำนักงานส่งเสริมเศรษฐกิจดิจิทัล และสำนักงานคณะกรรมการคุ้มครองข้อมูลส่วนบุคคล
******************
วันพุธที่ 16 ธันวาคม 2563
กรมบัญชีกลางเผยผลใช้จ่ายเงินปีงบประมาณ 64 ไตรมาส 1 ณ สิ้นเดือน พ.ย. เกินเป้าหมายที่กำหนด
กรมบัญชีกลางรายงานผลการใช้จ่ายเงินงบประมาณประจำปี พ.ศ. 2564 ตั้งแต่ต้นปีงบประมาณถึงวันที่ 30 พฤศจิกายน 2563 ใช้จ่ายแล้ว 750,508 ล้านบาท คิดเป็นร้อยละ 22.84 ของวงเงินงบประมาณ
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า ผลการใช้จ่ายเงินงบประมาณรายจ่ายประจำปี 2564 ตั้งแต่วันที่ 1 ต.ค. - 30 พ.ย. 63 สูงกว่าช่วงเดียวกันของปีงบประมาณ 2563 จำนวน 189,192 ล้านบาท คิดเป็นร้อยละ 4.30 โดยงบประมาณภาพรวมใช้จ่ายแล้ว จำนวน 750,508 ล้านบาท คิดเป็นร้อยละ 22.84 (เป้าหมาย ร้อยละ 21.33) ของวงเงินงบประมาณ 3,285,963 ล้านบาท จำแนกเป็น 1) รายจ่ายลงทุน จำนวน 100,849 ล้านบาท คิดเป็นร้อยละ 15.54 ของวงเงินงบประมาณ 649,062 ล้านบาท (เป้าหมาย ร้อยละ 13.33) 2) รายจ่ายประจำ จำนวน 649,659 ล้านบาท คิดเป็นร้อยละ 24.64 ของวงเงินงบประมาณ 2,636,900 ล้านบาท สำหรับเงินงบประมาณที่กันไว้เบิกเหลื่อมปี มีการใช้จ่าย จำนวน 204,609 ล้านบาท คิดเป็นร้อยละ 96.45 ของวงเงินงบประมาณ 212,136 ล้านบาท
“ตามที่กระทรวงการคลังได้เสนอมาตรการการคลังด้านการใช้จ่ายภาครัฐ ที่จะต้องเร่งรัด สนับสนุนให้มีเม็ดเงินจากระบบงบประมาณรายจ่ายประจำปีงบประมาณ 2564 ลงสู่ระบบเศรษฐกิจให้รวดเร็วมากยิ่งขึ้นและสนับสนุนการฟื้นตัวของเศรษฐกิจหลังการแพร่ระบาดของเชื้อไวรัสโคโรนา 2019 (COVID-19) และคณะรัฐมนตรีได้มีมติเห็นชอบมาตรการการคลังด้านการใช้จ่ายภาครัฐ นั้น กรมบัญชีกลางได้ขานรับนโยบายรัฐบาล โดยจัดทีมคณะทำงานเฉพาะกิจในการติดตามเร่งรัดการเบิกจ่ายเงินงบประมาณรายจ่าย ประจำปีงบประมาณ พ.ศ. 2564 เพื่อสนับสนุนหน่วยรับงบประมาณทุกแห่งให้ดำเนินการเป็นไปตามเป้าหมาย” อธิบดีกรมบัญชีกลาง กล่าว
วันพุธที่ 16 ธันวาคม 2563
รมว.วราวุธ มอบนโยบายกรมป่าไม้ ย้ำ “ปัญหายากที่สุดก็ยังแก้ได้ด้วยการปลูกต้นไม้”
รมว.วราวุธ มอบนโยบายกรมป่าไม้ ย้ำ “ปัญหายากที่สุดก็ยังแก้ได้ด้วยการปลูกต้นไม้”
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) เป็นประธานประชุมสรุปผลการดำเนินงาน พร้อมกล่าวมอบนโยบาย ให้แก่ผู้บริหาร ข้าราชการ และเจ้าหน้าที่ กรมป่าไม้ โดยมี นายนพดล พลเสน ผู้ช่วยรัฐมนตรีฯ นายยุทธพล อังกินันทน์ ที่ปรึกษารัฐมนตรีฯ นายธเนศพล ธนบุณยวัฒน์ เลขานุการรัฐมนตรีฯ นายจตุพร บุรุษพัฒน์ ปลัดกระทรวงฯ คณะผู้บริหารระดับสูงของกระทรวง เข้าร่วมประชุม เมื่อวันที่ 14 ธันวาคม 2563 ณ ห้องประชุม 1 อาคารสหกรณ์ออมทรัพย์ฯ กรมป่าไม้
รมว.ทส. ได้ให้นโยบายที่สำคัญในหลายประเด็น ได้แก่ การเร่งดำเนินการจัดหาที่ดินทำกิน ตามนโยบาย คทช. ของรัฐบาล โดยจะต้องให้แล้วเสร็จภายในปี 2564 เพื่อเป็นของขวัญให้กับประชาชน การให้เร่งศึกษานวัตกรรมเทคโนโลยีมาประยุกต์ใช้ในการทำงาน เพื่อให้เกิดความรวดเร็วและการทำงานมีประสิทธิภาพมากขึ้น อีกทั้ง ยังกล่าวถึงหน่วยงานต่างๆ ในส่วนภูมิภาคว่าจะต้องสอดประสานการทำงานร่วมกันอย่างเป็นเอกภาพ โดยให้สำนักงานทรัพยากรธรรมชาติและสิ่งแวดล้อม (ทสจ.) เป็นศูนย์กลางในการประสานงาน นอกจากนั้น ได้ย้ำว่า การแก้ปัญหาให้กับพี่น้องประชาชน ผู้ปฏิบัติงานจะต้องเข้าใจถึงหัวใจของปัญหาและความรู้สึกของประชาชนอย่างแท้จริง เน้นสร้างการรับรู้ ความเข้าใจ ย้ำ “ข้าราชการกระทรวงทรัพยากรฯ มีหน้าที่แก้ปัญหาให้ประชาชน ไม่ได้มาเพิ่มปัญหา ซึ่งเราจะเป็นที่พึ่งให้กับประชาชน โดยนำแนวพระราชดำรัสมาปรับใช้ในการแก้ปัญหา”
นอกจากนั้น รมว.ทส. ยังได้กล่าวกว่า “การพัฒนาเศรษฐกิจที่เกี่ยวข้องกับป่าไม้นั้น สามารถทำได้ แต่จะต้องอยู่บนความเหมาะสมกับการฟื้นฟูอนุรักษ์ทรัพยากรป่าไม้ด้วย”
“ปัญหาที่ยากที่สุด ก็สามารถแก้ได้ด้วยวิธีที่ง่ายที่สุด นั่นคือการปลูกต้นไม้” รมว.ทส. กล่าวในตอนท้าย
ในโอกาสนี้ รมว.ทส. ได้เข้าสักการะพระบรมราชานุสาวรีย์ พระบาทสมเด็จพระจุลจอมเกล้าเจ้าอยู่หัวฯ รัชกาลที่ 5 ณ ลานวงเวียนหน้ากรมป่าไม้ ทำนุบำรุงต้นไม้ (รุกขกร) และเดินเยี่ยมชมนิทรรศการต่าง ๆ อีกด้วย โดยมี อธิบดีกรมป่าไม้ คณะผู้บริหาร และข้าราชการของกรม ร่วมให้การต้อนรับ
วันพุธที่ 16 ธันวาคม 2563
นายกรัฐมนตรี ตรวจความคืบหน้าโครงการก่อสร้างสถานีกลางบางซื่อ และทดลองนั่งรถไฟฟ้าชานเมือง (สายสีแดง) สถานีบางซื่อถึงสถานีรังสิต
นายกรัฐมนตรี ตรวจความคืบหน้าโครงการก่อสร้างสถานีกลางบางซื่อ และทดลองนั่งรถไฟฟ้าชานเมือง (สายสีแดง) สถานีบางซื่อถึงสถานีรังสิต
วันที่ ๑๕ ธันวาคม ๒๕๖๓ เวลา ๑๔.๐๐ น. พลเอก ประยุทธ์ จันทร์โอชา นายกรัฐมนตรี ตรวจความคืบหน้าโครงการก่อสร้างสถานีกลางบางซื่อ และทดลองนั่งรถไฟฟ้าชานเมือง (สายสีแดง) สถานีบางซื่อถึงสถานีรังสิต โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม คณะรัฐมนตรี ผู้แทนหน่วยงานที่เกี่ยวข้อง และสื่อมวลชน เข้าร่วมกิจกรรม ณ สถานีกลางบางซื่อ ถนนกำแพงเพชร เขตจตุจักร กรุงเทพฯ ทั้งนี้ สถานีกลางบางซื่อเป็นศูนย์กลางขนส่งระบบรางที่ใหญ่ที่สุดในภูมิภาคเอเชียตะวันออกเฉียงใต้ เป็นศูนย์รวมการเดินทางจุดเชื่อมต่อทั้งรถไฟ รถไฟใต้ดิน และรถขนส่งสาธารณะต่างๆ สำหรับโครงการรถไฟฟ้าชานเมืองสายสีแดง จะเริ่มทดสอบเดินรถเสมือนจริงภายในเดือนมีนาคม ๒๕๖๔ เปิดให้ประชาชนทดลองใช้บริการภายในเดือนกรกฎาคม ๒๕๖๔ และเปิดให้บริการเชิงพาณิชย์เต็มรูปแบบในเดือนพฤศจิกายน ๒๕๖๔
วันพุธที่ 16 ธันวาคม 2563
ปลัดฯ กอบชัย ลงพื้นที่ จ.ระยอง เยี่ยมชมโรงงานผลิตกรดแล็คติกและเป็นผู้นำพัฒนาผลิตภัณฑ์พลาสติกชีวภาพที่ย่อยสลายได้
นายกอบชัย สังสิทธิสวัสดิ์ ปลัดกระทรวงอุตสาหกรรม และคณะลงพื้นที่เยี่ยมชมบริษัท พูแรค (ประเทศไทย) จำกัด อำเภอบ้านฉาง จังหวัดระยอง
ระยอง : วันนี้ (16 ธันวาคม 2563) นายกอบชัย สังสิทธิสวัสดิ์ ปลัดกระทรวงอุตสาหกรรม และคณะลงพื้นที่เยี่ยมชมบริษัท พูแรค (ประเทศไทย) จำกัด อำเภอบ้านฉาง จังหวัดระยอง ผู้ผลิตกรดแล็คติกรายใหญ่ที่สุดในโลก ซึ่งมีกำลังการผลิตกว่า 160,000 ตัน ต่อปี โดยมีนายสหวัฒน์ โสภา ผู้ช่วยปลัดกระทรวงอุตสาหกรรม นายกิติกร สุขสม รองเลขาธิการสำนักงานคณะกรรมการอ้อยและน้ำตาลทราย ร่วมลงพื้นที่ และมี Mr.Simon Goldney Plant Director Mr.Sander van der Linden Site Director ให้การต้อนรับ
สำหรับการผลิตกรดแล็คติกจะใช้วัตถุดิบหลักคือ น้ำตาลในประเทศ จำนวนกว่า 150,000 - 180,000 ตัน โดยภายในปี 2568 จะมีการผลิตเพิ่มขึ้นกว่า 320,000 ตัน เฉลี่ยแต่ละปีใช้น้ำตาลมากกว่า 185,000 ตัน ซึ่งการผลิตกรดแล็คติกในประเทศไทยจะกระตุ้นให้มีการซื้อวัตถุดิบ (น้ำตาลและแป้งมันสำปะหลัง) ในประเทศไทย เกิดการสร้างงานให้แก่เกษตรกร มีการให้ความรู้ และฝึกอบรมพนักงานคนไทยให้เชี่ยวชาญเทคโนโลยีชีวเคมี เกิดการสร้างรายได้ให้แก่ประเทศจากการส่งออกสินค้าไปยังต่างประเทศกว่า 95% คิดเป็นมูลค่ากว่า 4,000 ล้านบาท นอกจากนี้ยังนำกรดแล็คติกไปผ่านขบวนการสกัดเพื่อผลิตไบโอพลาสติกกว่า 50,000 - 100,000 ตันต่อปี ทำให้เกิดการพัฒนาผลิตภัณฑ์พลาสติกชีวภาพที่ย่อยสลายได้
การผลิตกรดแล็คติกในประเทศไทยจะเป็นชนิดแอลบวกชนิดเดียวกันกับที่พบอยู่ในร่างกายของมนุษย์ ซึ่งเกิดจากการสร้างพลังงานของกล้ามเนื้อ เช่น กล้ามเนื้อหัวใจ กรดแล็คติกของบริษัทพูแรคเป็นผลิตภัณฑ์ที่ได้จากธรรมชาติ และเป็นมิตรต่อสิ่งแวดล้อม ผลิตขึ้นจากการหมักน้ำตาลจากอ้อยหรือน้ำตาลจากแป้งมันสำปะหลัง มีกลิ่นหอมของกรดอ่อนๆ ซึ่งถูกนำไปใช้ในหลากหลายผลิตภัณฑ์ เช่น ผลิตภัณฑ์อาหารแปรรูป เช่น เนื้อสัตว์ เนื้อไก่ น้ำสลัด เครื่องดื่ม ผักผลไม้ดอง และขนมขบเคี้ยวต่าง ๆ เพื่อปรับค่าความเป็นกรดด่าง ถนอมอาหาร และ การเพิ่มรสชาติอาหาร ผลิตภัณฑ์เครื่องสำอางค์ ใช้เพื่อเพิ่มความชุ่มชื้น ผลิตภัณฑ์ยา ใช้เป็นสารปรุงแต่งในการผลิตยา ผลิตตัวทำละลาย (โซเวนท์) ธรรมชาติซึ่งเป็นเคมีภัณฑ์ที่เป็นมิตรต่อสิ่งแวดล้อม ใช้เป็นสารทำความสะอาด และ เป็นสารเคมีภัณฑ์อื่นๆ